በአፋር ክልል አርብቶአደሩን ለማሰፈር ከ10 ሺ በላይ ሔክታር የአርሻ መሬት ዝግጅት ተጠናቋል
አዲስ አበባ፤ ሐምሌ 8/2005 (ዋኢማ) – በአፋር ክልል በዱብቲ ወረዳ ከተንዳሆ ስኳር ልማት ፋብሪካ ጋር በተያያዘ ከቦታቸው ለተነሱ አርብቶአደሮችን ለማስፈር ከ10 ሺ በላይ ሔክታር የአርሻ መሬት ዝግጅቱ እየተፋጠነ ነው። የክልሉ አርብቶአደርና ግብርና ቢሮ ኃላፊ አቶ አወል ሜኤስ እንደገለጹት በወረዳው በተመረጡ 10 ቦታዎች የማህበራዊ የልማት አገልግሎት መስጫ ተቋማትን በመገንባት አርብቶ አደሩን በቋሚነት ለማስፈር ዝግጀቱ ተጠናቋል። በወረዳው ከተመረጡ የሠፈራ ጣቢያዎች መካከል አራቱ ሙሉ ለሙሉ የተጠናቀቁ ሲሆን ቀሪዎቹ አምስት ቦታዎች የእርሻ መሬት ዝግጅትና ተያያዥ ሥራዎች 95 በመቶ መድረሱን ገልጸዋል፡፡ በተለይም በሁለቱ የሰፈራ ጣቢያዎች ካለፈው ዓመት ጀምሮ ከ1ሺ 500 በላይ አባወራዎች መሬት ተከፋፍለው ማምረት የጀመሩ መሆኑን ጠቁመዋል። የእርሻ መሬትና ተያየዥ ሥራዎች የክልሉ መንግስት ከፌዴራል ውሃ ሃበት ሚኒስቴርና ከስኳር ኮርፖሬሽን ጋር በመተባበር ከ2003 ጀምሮ እየተከናወነ ነው ብለዋል፡፡ ለዚህም በአፋር ውሃ ሥራዎች ኮነስትራክሽን ድርጅት፣ በመከላከያ ኢነጅነሪንግና በአዋሽ ተፋሰስ ድርጅት ተቋራጭነት እየተሠራ መሆኑን አመልክተዋል። የክልሉ ርዕሰ መስተዳድር አቶ እስማኤል አሊሴሮ በወረዳው እየተሠራ ያለውን የመንደር ማሰባሰብ ጣቢያዎች ተዘዋውረው ከጎበኙ በኋላ የክልሉን አርብቶአደር ችግር በዘላቂነተ ለመቅረፍ ህብረተሰቡ ወደ ዘመናዊ አርብቶአደርነት ለማሸጋገር በወረዳው እየተሠራ ያለው መንደር ማሰበሰብ ወሳኝ ነው ብለዋል። ሠፈራው በተለይም በህብረተሰቡ ውስጥ ከፍተኛ የሥራ ጫና የነበረባቸውን የሴቶች ማሀበራዊ ችግሮች ከማቃለሉም በላይ የመሬት ማከፋፈሉ ሒደት የሴቶችን የንብረት ባለቤትነት መብት ባረጋገጠ መልኩ እየተከናወነ መሆኑን ተናግረዋል። እንደ ኢዜአ ዘገባ በክልሉ ከ2003 ዓም ጀምሮ በተመረጡ ዘጠኝ ወረዳዎች በተከናወነው የመንደር ማባሰብ ፕሮግራም ከ8 ሺ በላይ አርብቶአደሮች ተጠቃሚ መሆናቸው ታወቋል፡፡